NGV: Belastingbetalers moet nou voet neersitPaul Maritz het met dr. Anthea Jeffery van die Suid-Afrikaanse Instituut vir Rasseverhoudinge en Morné Malan, senior navorser van die Solidariteit Navorsingsinstituut, oor die NGV gesels. Foto: Esté Meyer Jansen/Maroela Media. Die Nasionale Gesondheidversekering (NGV) stelsel is dalk net die finale strooi wat tot ŉ belastingopstand in Suid-Afrika kan lei. Dit was die mening van Flip Buys, voorsitter van die Solidariteit Beweging, wat aan Maroela Media se regstreekse uitsending van ŉ paneelbespreking oor die NGV deelgeneem het. Die kundiges het ook Maroela Media-lesers se vra oor die NGV beantwoord. “Edward Kieswetter, die nuwe kommissaris van die Suid-Afrikaanse Inkomstediens, het reeds sy kommer oor ŉ belastingopstand uitgespreek. Almal van ons is natuurlik bereid om belasting te betaal maar op die voorwaarde dat die staat dié geld eerlik hanteer en goed bestee,” het Buys gesê. Hy meen die opbrengs van Suid-Afrikaners se belastinggeld moet net so goed, indien selfs beter wees, as hulle private beleggings maar die meeste belastingbetalers voel tans dat dit glad nie die gedoen word nie. Morné Malan, senior navorser verbonde aan die Solidariteit Navorsingsinstituut, het gesê die persone wat vir private gesondheidsorg betaal, is ook dikwels die mense wat reeds vir openbare gesondheidstelsel met hulle belastinggeld betaal het. Dr. Anthea Jeffery, hoof van beleidsnavorsing by die Suid-Afrikaanse Instituut vir Rasseverhoudinge, het gesê die regering se plan met die NGV is om mediese skemas te verminder totdat daar een staatsbeheerde mediese skema vir die hele Suid-Afrika is. Dr. Johann Serfontein, ŉ senior gesondheidsorgkonsultant by HealthMan, wat ook verbonde aan die Vryemark-stigting is, het gesê die regering sit tans met ŉ ideologie wat dit moet toepas, maar die regering is nie seker hoe om dit te laat werk nie. Hy glo Suid-Afrika sal op die ou einde met ŉ afgewaterde weergawe van die NGV sit wat moontlik as ŉ soort fonds bedryf sal word wat dienste by die private gesondheidsorgsektor vir die agterstande in die openbare stelsel sal aankoop soos met lang waglyste vir katarak-chirurgie. “Suid-Afrika kan die NGV as ŉ model nie bekostig nie en ons weet nie eintlik hoe om dit aanmekaar te sit nie. Ek dink dit is in die tussentyd uiters belangrik dat almal insette lewer vir ŉ werkbare alternatief vir die NGV,” het Serfontein bygevoeg. Buys meen die NGV moet beskou word binne ŉ politieke burgeroorlog binne die ANC waar die party alles in sy vermoë doen om populistiese beleid uit te voer om mag te behou. “Ek dink die NGV sal in praktyk nog baie verander en stem saam dit sal afgewater word. Een rede hiervoor is die ekonomiese werklikhede van Suid-Afrika,” het Buys gesê. Hy sê die staatsdiens se salarisrekening, rente op staatskuld en die land se maatskaplike stelsel verteer reeds sowat 70% van Suid-Afrika se begroting. “Daar is eenvoudig net nie geld vir die NGV nie en die projek gaan geweldig lank neem om in te stel. Ek sien dit eerder as ŉ skilpad wat op ons afstorm as ŉ renoster wat ons bestorm.” Hy het verder bygevoeg dat die regering nie kan regeer nie en die belastingbetalers sukkel om te protesteer. “Ek dink die regering moet leer om beter te regeer en belastingbetalers moet dalk leer om hul stemme dikker te maak. Belastingbetalers is ook nie teen die idee dat armes beter gesondheidsorg verdien nie, ons dring ook daarop aan dat die openbare gesondheidsorgstelsel dringend reggeruk word in die belang van almal in die land. Jeffery het op haar beurt gesê dit is nou noodsaaklik dat elke Suid-Afrikaner moet kommentaar indien tydens die parlementêre proses waar die NGV hiervoor voorgelê word. Dr. Johann Serfontein van HealthMan en Flip Buys, voorsitter van die Solidariteit Beweging, het aan Paul Maritz verduidelik waarom hulle dink die NGV sal nie kan werk nie en wat die alternatief is. Foto: Esté Meyer Jasen/Maroela Media. “Geskrewe kommentaar moet teen 11 Oktober ingedien word en hierdie is die geleentheid om vir die regering en parlement te sê daar is alternatiewe om universele gesondheidsorg in Suid-Afrika in te stel.” Malan het beklemtoon dat al ondersteun hulle nie die NGV-plan nie beteken dit ook nie hulle glo die status quo in gesondheidsorg moet voortduur nie. “Daar is tans ŉ krisis in die gesondheidstelsel maar die krisis is juis deur die staat se oorbetrokkenheid veroorsaak. Om die staat se betrokkenheid by die stelsel uit te brei sal dit dus ook nie verbeter nie.” Hy glo ook verskeie belanggeroepe sal saamstaan om druk op die regering uit te oefen om die NGV se model te verander. As dit nie werk nie meen Malan sal dit op ŉ hofgeding uitloop om die plan teen te staan. Malan het gesê Solidariteit sal ook die geleentheid gebruik om kommentaar in te dien op die NGV. Die staat is besig om jou gesondheid te kaap. Lewer kommentaar voor 11 Oktober 2019 en gee ons jou mandaat. Só steun jy Solidariteit se regsaak, want jou gesondheid is nie onderhandelbaar nie. Volg die skakel: https://solidariteit.co.za/ngv/ Nasionale Gesondheidsversekering: Kenners beantwoord jou vrae Kenners verduidelik hoe die NGV jou sal raak, beantwoord jou vrae en sê of daar nog 'n manier is om dit te stop. Stel jou vraag in die kommentaarboks by die video. Posted by Maroela Media on Wednesday, September 4, 2019